Film tjedna: 'Povratak Supermana'
Dok ga nije bilo, Lois Lane je nagrađena Pulitzerom za članak naslovljen 'Zašto svijetu NE treba Superman'
Jedan od najlegendarnijih junaka stripova vratio se na velike ekrane pod redateljskom palicom Bryana Singera, tvorca prva dva filma "X-Men". Alan Silverman razgovarao je sa Singerom, kao i glavnim glumcima filma "Superman Returns". Nakon što ga nije bilo pet godina, odjednom, Superman se vraća. U redakciji lista "Daily Planet", urednik Perry White želi saznati sve što se s njim zbivalo za to vrijeme. Lois Lane je ranije uvijek imala priču o Supermanu, ali njegov joj je odlazak slomio srce. Našla je drugog dečka, ima i dijete, a u međuvremenu, bila je i nagrađena Pulitzerom za članak naslovljen 'Zašto svijetu NE treba Superman'. U zadnjih desetak godina, nekoliko puta se govorilo o snimanju još jednog filma o ovom super-junaku, ali svaki put bez rezultata. No, sada je on konačno ponovno poletio pod redateljskim okom Bryana Singera, koji kaže da ovaj novi film slijedi originalni hit iz 1978. u kojemu je glumio sada pokojni Christopher Reeve: "Mnogo sam naučio o tome režirajući dva filma "X-Men": postoji izvjesna povijest radnje prije mene, a bit će je i nakon mene. Moja je odgovornost ponašati se kao staratelj Supermenovog djela i poštovati njegovo postojanje. Istodobno, međutim, pokušao sam unijeti i moj vlastiti pogled na glavni lik ... ali nisam pokušavao ponovno izmisliti toplu vodu ... samo sam ju pokušao ponovno zagrijati." Redatelj Singer je bio odlučan da lik Supermana, kao i njegovog drugog JA – Clarka Kenta -, tumači potpuno novo glumačko lice. Odabrao je zgodnog, visokog glumca iz Iowe, Brandona Routha, koji priznaje da je već i samo odijevanje Supermenovog kostima bilo pravi izazov: "Kada sam prvi put odjenuo kostim, nisam još ni pročitao knjigu dijaloga niti učio za ulogu, a našao sam u središtu sobe pune kostimografa koji su me svi ogledavali i ocjenjivali. No, otada pa nadalje, mogao sam pratiti kako napredujem uranjajući se u tu ulogu i u sam karakter lika. Kad je došlo do snimanja, već sam se i osjećao k'o Superman." // Kate Bosworth glumi Lois Lane, novinarku koja uz svu svoju izvjestiteljsku vještinu – nagrađenu Pulitzerom – nekako ne uspijeva shvatiti da je njezin blagi i pitomi kolega Clark Kent – koji jednako misteriozno nestane na isto pet godina! – ustvari Superman. "Ma, u tome je čitava draž priče. Nitko čitavu priču ne shvaća ozbiljno. To je bajka o Supermanu. Tako je napisana i takvu ju volimo; to je njezina čarolija," kaže ona. Supermanu, naravno, treba i super-negativan protivnik: Lexa Luthora glumi oskarovac Kevin Spacey. Novog dečka Lois Lane – nećaka urednika Perryja Whitea - tumači James Marsden, dok samog Whitea glumi Frank Langella. U ulozi Supermenove pomajke pojavljuje se Eva Marie Saint. Nakratko se pojavljuju i dvije zvijezde iz serije o Supermanu, iz pedesetih godina – Noel Neill i Jack Larson, a tu je, zahvaljujući kadrovima snimljenim za film iz 1978, i pokojni Marlon Brando kao Jor-El, Supermanov otac s planeta Kryptona.